Yehowa nu ye kue fami ɔ; Yehowa maa pee ye hiami ní ɔmɛ ha mi.—La 6:9.
Anɛ o huɛ ko, aloo o weku no ko pee mo nɔdɔ nɔ́ ko lo? Ke jã a, lɛɛ o ma nyɛ ma ná Matsɛ David sane ɔ nɛ wa ma susu he ɔ he se. E bi Absalom te si kɛ wo lɛ, nɛ e bɔ mɔde po kaa e ma kpɔ̃ matsɛ yemi ɔ ngɛ e dɛ. (2 Sam. 15:5-14, 31; 18:6-14) Be mi nɛ David sane ɔ ngɛ o juɛmi mi ɔ, mo de Yehowa bɔ nɛ o nuɔ he ha ngɛ bɔ nɛ nɔ ko kɛ mo ye ha a he. (La 6:6-8) Jehanɛ hu ɔ, moo po he foni nɛ o hyɛ bɔ nɛ David nu he ha benɛ ní nɛ ɔmɛ tsuo ngɛ e nɔ bae ɔ. David suɔ e bi Absalom, nɛ e he e huɛ Ahitofel hu ye. Se mɛ tsuo a te si kɛ wo lɛ, a pee lɛ níhi nɛ dɔ lɛ, nɛ a bɔ mɔde po kaa a maa gbe lɛ. Nɔ́ nɛ a pee nɛ ɔ ko nyɛ ko ha nɛ hemi kɛ yemi nɛ David ngɛ ngɛ e huɛ kpa amɛ a mi ɔ ko ta, ejakaa e ma susu kaa mɛ hu a ya piɛɛ Absalom he. Enɛ ɔ ma nyɛ ma ha nɛ e susu lɛ pɛ e he, nɛ lɛ pɛ e tu fo kɛ je ma a mi. Aloo eko ɔ, e ma ha nɛ e kɔni mi nɛ jɔ̃. Mohu ɔ, e sɔle konɛ Yehowa nɛ ye bua lɛ. Jehanɛ hu ɔ, e de e huɛ ɔmɛ nɛ a ye bua lɛ. Nɛ lɔ ɔ se ɔ, e kɛ oya yemi tsu yi mi kpɔhi nɛ e mwɔ ɔ a he ní. E ya nɔ nɛ e ngɔ e hɛ kɛ fɔ Yehowa nɔ, nɛ e he e huɛmɛ ɔmɛ hu ye. w21.03 15 ¶7-8; 17 ¶10-11
A ngɔ he blɔhi tsuo nɛ ngɛ hiɔwe kɛ zugba a nɔ ɔ kɛ ha mi.—Mat. 28:18.
Jã huɛ bɔmi ngɛ waa kɛ Yesu wa kpɛti loko a ma ha wa sɔlemihi a heto. Enɛ ɔ biɔ nɛ waa pee babauu pe munyu nɛ ji “ngɛ Yesu biɛ mi” nɛ waa kɛ maa gbe wa sɔlemi nya a kɛkɛ. E sa nɛ waa nu bɔ nɛ Yehowa kɛ Yesu tsuɔ ní ha kɛ haa wa sɔlemihi a heto ɔ sisi saminya. Yesu de e bɔfo ɔmɛ ke: “Nɔ́ fɛɛ nɔ́ nɛ nyɛ ma bi ngɛ ye biɛ mi ɔ, lɔ ɔ nɛ ma pee.” (Yoh. 14:13) E ngɛ mi kaa Yehowa nɛ buɔ wa sɔlemihi tue, nɛ e haa heto mohu lɛɛ, se e ha Yesu he blɔ konɛ e tsu e yi mi tomi ɔmɛ a he ní ha lɛ. Loko Mawu maa bu wa sɔlemi tue ɔ, e hyɛɛ kaa waa kɛ ga womi nɛ Yesu kɛ ha a tsu ní lo. Kaa nɔ hyɛmi nɔ́ ɔ, Yesu de ke: “Ke nyɛ ngɔɔ nihi a tɔmihi kɛ paa mɛ ɔ, nyɛ Tsɛ nɛ e ngɛ hiɔwe ɔ hu maa ngɔ nyɛ tɔmihi kɛ pa nyɛ; se ke nyɛ ngɔɛ nihi a tɔmihi kɛ pɛ mɛ ɔ, nyɛ Tsɛ ɔ hu kɛ nyɛ tɔmihi be nyɛ pae.” (Mat. 6:14, 15) E he hia wawɛɛ kaa waa kɛ nihi maa hi si ngɛ mi mi jɔmi mi kaa bɔ nɛ Yehowa kɛ Yesu kɛ wɔ hiɔ si ha a! w20.04 22 ¶6
Wa ngɛ sane kpakpa a jajee kɛ ngɛ nyɛ tsɔɔe konɛ nyɛɛ kpale kɛ je ní nɛ ɔmɛ nɛ se nami be a he ɔmɛ a se kɛ ba Mawu hɛ kalɔ ɔ . . . ngɔ.—Níts. 14:15.
Bɔfo Paulo susu níhi nɛ e tue buli ɔmɛ a bua jɔ he ɔ he, nɛ e tsake e munyu ɔ hɛ mi. Kaa nɔ hyɛmi nɔ́ ɔ, nihi nɛ e fiɛɛ kɛ ha mɛ ngɛ Listra a le Ngmami ɔ mi bɔɔ, loo a li mi nɔ́ ko kulaa. Lɔ ɔ he ɔ, Paulo kɛ mɛ tu munyu ngɛ blɔ nɛ a maa nu sisi ɔ nɔ. E tu be nɛ a kpaa ní kɛ bua jɔmi nɛ a náa ngɛ si himi mi ɔ he munyu. Bɔfo Paulo ngɔ munyuhi kɛ nɔ hyɛmi níhi nɛ e tue buli ɔmɛ ma nyɛ maa nu sisi kɛ tsu ní. Mo kɔ nɔ́ se konɛ o le níhi nɛ nihi nɛ a ngɛ o zugba kpɔ ɔ mi ɔ a bua jɔ he, nɛ́ o tsake o munyu ɔ hɛ mi. Ke o yaa su nɔ ko he, aloo o yaa sɛ e we mi ɔ, kɛ o ma plɛ kɛ le níhi nɛ e bua jɔ he ha kɛɛ? Moo to níhi a he hɛ. Eko ɔ, e ngɛ abɔɔ ko mi dlae, e ngɛ womi ko kanee, e ngɛ lɔle dlae, aloo e ngɛ nɔ́ kpa ko pee. Ke e maa hi ɔ, moo da nɔ́ nɛ e ngɛ pee ɔ nɔ nɛ o kɛ lɛ nɛ je ní sɛɛmi sisi. (Yoh. 4:7) Eko ɔ, tade nɛ nɔ ko wo ɔ ma nyɛ maa tsɔɔ ma nɛ e je mi, ní nɛ e tsuɔ, aloo bɔɔlu fiami kuu nɛ e bua jɔ he. w20.04 11 ¶11-12